“አራት ልጆቼን የማስተዳድረዉ ሎተሪ እያዞርኩ በመሸጥ ነበር፤ ዛሬ ግን እጅና እግሬን አጣጥፌ ከልጆቼ ጋር ቤት ውስጥ ነው የምንውለው፡፡” ዓይነ ስውሩ ሎቶሪ አዟሪ
ባሕር ዳር፡ ሚያዝያ 16/2012 ዓ.ም (አብመድ) የኮሮና ቫይረስ ወረርሽኝ ከተከሰተ በኋላ በርካታ ዓለም አቀፍ እውነቶች ተቀይረዋል፡፡ በጤና መሠረተ ልማታቸውና በምጣኔ ሀብታቸው ቀዳሚ የሚባሉ ሀገራትም ታዳጊ ሀገራትም እኩል እጅ በመታጠብና በአካላዊ መራራቅ ብቻ የሚከላከሉት ችግር መሆኑ አነጋጋሪ አድርጎታል፡፡ የኮሮና ቫይረስ ከ200 በላይ በሆኑ ሀገራት ተከስቶ ከ2 ነጥብ 6 ሚሊዮን በላይ ሰዎችን መያዙ ተረጋግጧል፡፡ አጥቅቶ 180 ሺህ ያህሉን ደግሞ በሞት ወደማይቀረዉ ዓለም ሸኝቷል፡፡ ከዚህ ጉዳት ባልተናነሰ የኢኮኖሚ አቅም በሌላቸዉ ወገኖች ላይ እያሳደረው ያለው ተፅዕኖ ቀላል አይደለም፡፡አቶ በላይ መኮንን ይባላሉ፤ ነዋሪነታቸው በደብረ ብርሃን ከተማ ቀበሌ 03 ውስጥ ነው፡፡ አቶ በላይ የአራት ልጆች አባት ሲሆኑ ከባለቤታቸና ከእርሳቸው ጋር ስድስት ቤተሰብ ያስተዳድራሉ፡፡ እኝህ ግለሰብ ዓይነ ስውር ናቸው፡፡ ታዲያ ቤተሰባቸውን የሚያስተዳድሩት ሎቶሪ አዙሮ በመሸጥ ነው፡፡ የኢፌዴሪ የሕዝብ ተወካዮች ምክር ቤት የአስቸኳይ ጊዜ አዋጁን ካጸደቀ በኋላ ግለሰቡ ሥራ አቁመዋል፡፡እርሳቸው ሥራ አቆሙ ማለት ደግሞ በውስጣቸው የሚያስተዳድሯቸዉ አምስት ሰዎች ችግር ላይ ይወድቃሉ ማለት ነው፡፡ አቶ በላይ ከአብመድ ጋር በነበራቸው ቆይታ “እኔ የአራት ልጆች አባት ነኝ፡፡ እነርሱን አስተምራለሁ፤ እቀልባለሁ፤ ማኅበራዊ ሕይወት እመራለሁ፡፡ ከልጆቼ አልፌ ለነገ ሕይወታችን የሚበጀውን ሁሉ አደርጋለሁ፡፡ ይህን ሁሉ የማደርገው ሎቶሪ እያዞርኩ በመሸጥ ነው፡፡ እንደምታየኝ እኔ ዓይነ ስውር ነኝ፡፡ ይኼ ወቅት እንኳ ለአካል ጉዳተኛ ጉዳት ለሌለበት እንኳ ፈታኝ ሆኗል፡፡ እኔና ቤተሰቤ ቤታችንን ዘግተን ተቀምጠናል፡፡ ነገ ምን እንደሚመጣ አናውቅም፤ ተስፋችን በፈጣሪና ዕርዳታ ሊያደርጉልን በሚችሉ በጎ አድራጊዎች ነው” ብለዋል፡፡በሀገሪቱ የተለያዩ አካባቢዎች መሰል ታሪክ ያላቸዉ ሠርተዉ ማደር የለመዱ ዛሬ ሁሉም ሲዘጋጋ ግን ቀኑ የሚጨልምባቸው ሰዎች ብዙዎች ናቸው፡፡ የኢፌዴሪ ጠቅላይ ሚኒስትር ዐብይ አህመድ (ዶክተር) ማዕዳችንን እናጋራ ብለው ባስተላለፉት ጥሪ መሠረት በተለያዩ አካባቢዎች አጋርነቱ በጉልህ እየታየም ይገኛል፡፡ በደብረ ብርሃን ከተማም ይኼ ተግባር እየታየ ነው፡፡ በከተማዋ ያሉ ባለሀብቶችና የአካባቢው ተወላጆች በመተባበር ድጋፍ አድርገዋል፡፡በተደረገው ድጋፍ ተገኝተው ሐሳባቸውን የነገሩን ዓይነ ስውሩ አቶ በላይ “በድጋፉ ተደስቻለሁ” ብለዋል፡፡ ባለሀብቶቹና በጎ ፈቃደኞቹ ለችግር ተጋላጭ የሆኑ ሰዎችን በመለየት ድጋፍ አድርገዋል፡፡ ድጋፍ ሰጭ የሌላቸው አረጋውያን፣ ሴተኛ አዳሪዎች፣ በመናኸሪያ ሥራ ኖሯቸውን ሲመሩ የነበሩ ወጣቶችና የአካል ጉዳተኞችን በመለየት ነው ድጋፉ የተደረገው፡፡